钦定古今图书集成/明伦汇编/皇极典/第253卷 > 书经 > 皋陶谟
## 钦定古今图书集成/明伦汇编/皇极典/第253卷 > 书经 > 皋陶谟

皋陶曰：“都在知人，在安民。”禹曰：“吁！咸若时，惟帝其难
之！知人则哲，能官人；安民则惠，黎民怀之。”

又

天聪明自我民聪明，天明畏自我民。明威达于上下，
敬哉有土！

〈蔡传〉“天之聪明，非有视听也”，因民之视听以为聪明；天之明畏，非有好恶也，因民之好恶以为明畏。言天人一理，通达无间，民心所存，即天理之所在。而吾心之敬，是又合天民而一之者也。